3 หลักทรัพย์เข้าข่ายอาจถูกเพิกถอน เหตุไม่ส่งงบการเงินปี 57
SCAN SMC และ YNP 3 หลักทรัพย์เข้าข่ายอาจถูกเพิกถอนจากหลักทรัพย์บริษัทจดทะเบียน เหตุไม่นำส่งงบการเงินปี 57 ซึ่งล่าช้าเกินกว่า 180 วัน
5 ต.ค. 2558

ตลาดหลักทรัพย์แห่งประเทศไทยหรือ ตลท.ประกาศเพิ่มเหตุเพิกถอนหลักทรัพย์ของบริษัท สแกนโกลบอล จำกัด (มหาชน) หรือ SCAN, บริษัท เอสเอ็มซี พาวเวอร์ จำกัด (มหาชน) หรือ SMC และบริษัท ยานภัณฑ์ จำกัด (มหาชน) หรือ YNP
เนื่องจากบริษัทจดทะเบียนดังกล่าวยังไม่นำส่งงบการเงินประจำปี 2557 สิ้นสุดวันที่ 31 ธันวาคม 2557 ซึ่งล่าช้าเกินกว่า 180 วันจึงเป็นเหตุให้เข้าข่ายอาจถูกเพิกถอนจากการเป็นหลักทรัพย์จดทะเบียนเพิ่มเติมตามข้อบังคับตลาดหลักทรัพย์แห่งประเทศไทย เรื่อง การเพิกถอนหลักทรัพย์จดทะเบียน พ.ศ. 2542 ข้อ 9(3) และข้อ 9(5)และนโยบายการประกาศเข้าเกณฑ์อาจถูกเพิกถอนกรณีบริษัทจดทะเบียนนำส่งงบการเงินล่าช้าเกินกว่าที่กำหนด
ทั้งนี้ SCAN SMC และ YNP มีหน้าที่ดำเนินการแก้ไขเหตุแห่งการเพิกถอนตามแนวทางที่ตลาดหลักทรัพย์ฯ กำหนดเพื่อให้มีคุณสมบัติครบถ้วนในการเป็นบริษัทจดทะเบียน